Poštovani roditelji,

kako odmiče nastava na daljinu, poprimam osobine svojih učenika – ne stižem Vam napisati pismo. Učenici su ovih dana u tv nastavi bili upućeni da se zabave na Matificu. Istraživala sam te mi se svidjela ta obrazovna platforma za matematičke sadržaje. Uključila sam svoje učenike, a Vama šaljem „Pismo za roditelje“ u pdf formatu. Otvorite, pročitajte i odlučite želite li instalirati. Preporučam za učenike koji imaju računalo / internet i žele učiti igrajući se. Oni roditelji koji se odluče instalirati platformu, poslat će mi poruku da pošaljem lozinku za pristup u Matific 4. r. OŠ Draganići.

Jako važno!

Molim Vas, potičite učenike na svakodnevno praćenje tv nastave na HRT 3 jer sadržaje iz Likovne kulture, Glazbene kulture i TZK - a pratimo na taj način kao i književnost iz Hrvatskog jezika, a jezik te Matematiku i PiD pratimo po svom planu (ne poklapa nam se s tv nastavom ).

Dalje, potičite učenike da se svakodnevno jave u virtualnu učionicu ( njih 21 ) i komentiraju nastavne sadržaje kao i u fizičkoj učionici. Neki učenici to izvrsno rade.

Obveza učenika je da se obavezno jave u komunikacijski kanal kod predmetnih učiteljica one dane kada imaju taj predmet: Engleski jezik ( 26 učenika ), Katolički vjeronauk ( 24 učenika ) i Njemački jezik ( 9 učenika ) i šalju zadatke prema dogovoru s učiteljicama.

Prema preporuci ministrice B. Divjak idući tjedan ćemo vježbati i ponavljati sadržaje koje smo radili tri tjedna nastave na daljinu. To je idealna prilika da se nadoknadi propušteno kod onih učenika koji se povremeno uključuju u nastavu ili se nisu uopće uključili. A za one redovite je prilika da pitaju o svim nejasnoćama ili ćemo napraviti samoprocjenu za neke nastavne teme.

Priložit ću Vam ministričin odgovor o učenicima i roditeljima nesudionicima ili povremenim sudionicima škole na daljinu. Pozorno višekratno pročitajte.

Srdačno Vas pozdravljam

Razredna učiteljica 4. r.